《母氏生日》
宋代·孙应时

两年万里望飞云，惭愧慈亲费倚门。
好在兰陔扶白发，依然梅蕊照清樽。
斑衣愿保长称寿，石窌仍看叠拜恩。
更问何时足怀抱，诜诜玉雪弄重孙。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。